
REPUBLIKA  HRVATSKA
TRGOVAČKI SUD U ZAGREBU					 
Zagreb, Amruševa 2/II
			
                                        85. St-4986/16

U  I M E  R E P U B L I K E  H R V A T S K E

R J E Š E N J E

Trgovački sud u Zagrebu, po sucu mr.sc. Ivani Koštarić Fegeš, u skraćenom stečajnom postupku u povodu zahtjeva FINANCIJSKE AGENCIJE iz Zagreba, Ulica grada Vukovara 70, za provedbu skraćenog stečajnog postupka nad dužnikom IMOSGRAD d.o.o., Samobor, Cvjetno naselje 26, OIB: 92739195684, 3. srpnja 2017.,
					
r i j e š i o    j e

 	Obustavlja se skraćeni stečajni postupak nad dužnikom IMOSGRAD d.o.o., Samobor, Cvjetno naselje 26, OIB: 92739195684.

					Obrazloženje

Financijska agencija podnijela je, 20. lipnja 2016., zahtjev za provedbu skraćenog stečajnog postupka nad dužnikom IMOSGRAD d.o.o., Samobor, Cvjetno naselje 26, OIB: 92739195684, na temelju odredbe čl. 429. st. 1. Stečajnog zakona (“Narodne novine” broj 71/15, dalje: SZ). U zahtjevu se u bitnome navodi kako je na dan 15. lipnja 2016. dužnik u Očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 120 dana u ukupnom iznosu od 1.988.886,83 kn, te nije imao zaposlenih. Iz potvrde Hrvatskog zavoda za mirovinsko osiguranje (list 15. spisa) proizlazi kako dužnik nema zaposlenih.

Nakon uvida u sudski registar za dužnika, sud je oglasom od 2. ožujka 2017., koji je istoga dana objavljen na mrežnoj stranici e-oglasna ploča ovoga suda, pozvao osobe ovlaštene za zastupanje dužnika po zakonu u roku od 15 dana od dana objave oglasa, podnijeti sudu javnobilježnički ovjerovljen popis imovine i obveza dužnika na propisanom obrascu te je pozvao dužnikove vjerovnike u roku od 45 dana od dana objave oglasa, predložiti otvaranje stečajnog postupka nad dužnikom i po pozivu suda predujmiti sredstva za namirenje troškova postupka, uz upozorenje na pravne posljedice ne postupanja po pozivu iz navedenog oglasa iz čl. 431. SZ-a.

Prema odredbi čl. 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U slučaju iz stavka 1. toga članka sud će po službenoj dužnosti donijeti rješenje o otvaranju i zaključenju skraćenoga stečajnog postupka. Odredbe članaka 132. i 133. te članaka 286. − 292. SZ-a primijenit će se na odgovarajući način (čl. 432. st. 2. SZ).

	Nadalje, odredbama čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe članka 431. toga Zakona, sud će obustaviti skraćeni stečajni postupak i odgovarajućom primjenom općih odredbi stečajnoga postupka toga Zakona donijeti rješenje o pokretanju prethodnoga postupka odnosno otvaranju stečajnoga postupka.

Prema odredbi čl. 109. st. 2. u vezi s odredbom čl. 431. SZ-a, vjerovnik je ovlašten podnijeti prijedlog za otvaranje stečajnog postupka ako učini vjerojatnim postojanje svoje tražbine i stečajnoga razloga. Smatrat će se da je vjerovnik učinio vjerojatnim postojanje svoje tražbine ako njezino postojanje temelji na ovršnoj ispravi ili nepravomoćnoj sudskoj ili upravnoj odluci.  

U konkretnom slučaju Tin Matić i partneri odvjetničko društvo d.o.o., Zagreb, Vlaška 95, OIB: 08908355669 je, kao vjerovnik, 3. travnja 2017., podnio prijedlog za otvaranje stečajnog postupka nad dužnikom u bitnome navodeći kako ima novčanu tražbinu prema dužniku u iznosu od 216.821,02 kn (koji iznos uključuje i pripadajuću zakonsku zateznu kamatu) koja se temelji na ovršnoj ispravi – pravomoćnoj i ovršnoj presudi Trgovačkog suda u Zagrebu, poslovni broj Povrv-2272/15 od 10. prosinca 2015. (list 23.-27. spisa), te vjerodostojnoj ispravi – računu broj 39/2017-VL-01 od 2. ožujka 2017. (list 28. spisa), koje je dostavio uz prijedlog. Uvidom u navedenu ovršnu ispravu u bitnome je utvrđeno kako je ovdje dužniku kao tuženiku naloženo platiti navedenom vjerovniku kao tužitelju iznos od 95.625,00 kn zajedno sa zakonskom zateznom kamatom od 8. ožujka 2015. do 31. srpnja 2015. u visini od 15% godišnje, a od 1. kolovoza 2015. do isplate uvećanjem prosječne kamatne stope na stanja kredita odobrenih na razdoblje dulje od godine dana nefinancijskim trgovačkim društvima izračunate za referentno razdoblje koje prethodi tekućem polugodištu za pet postotnih poena (točka II. izreke navedene presude) i iznos od 3.023,31 kn (točka III. izreke navedene presude). Osim toga, uvidom u obračun kamata broj 17. (list 21. spisa) utvrđeno je kako po osnovi zakonskih zateznih kamata na iznos od 3.032,31 kn dužnik duguje navedenom vjerovniku iznos od 393,09 kn. Nadalje, uvidom u navedenu vjerodostojnu ispravu u bitnome je utvrđeno kako ovdje dužnik kao naručitelj usluge duguje navedenom vjerovniku ukupan iznos od 95.625,00 kn. Osim toga, uvidom u obračun kamata broj 18. (list 22. spisa) utvrđeno je kako po osnovi zakonskih zateznih kamata na iznos od 95.625,00 kn dužnik duguje navedenom vjerovniku iznos od 532,57 kn. Uzevši u obzir navedeno utvrđeno je kako je navedeni vjerovnik učinio vjerojatnim postojanje tražbine prema dužniku.

Nadalje, navedeni vjerovnik u prijedlogu za otvaranje stečajnog postupka navodi kako kod dužnika postoji stečajni razlog jer u očevidniku redoslijeda osnova za plaćanje ima evidentirane, neizvršene osnove za plaćanje u neprekinutom razdoblju od 120 dana u iznosu od 1.988.886,83 kn. Iz Potvrde o neizvršenim osnovama za plaćanje (list 65. spisa) proizlazi kako je na dan 17. svibnja 2017. dužnik u očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 455 dana. Budući da dužnik u očevidniku o redoslijedu plaćanja ima evidentirane neizvršene osnove za plaćanje u razdoblju dužem od 60 dana, zbog čega se, u skladu s odredbom čl. 6. st. 2. podstavak 1. SZ-a, smatra da je nesposoban za plaćanje, to je vjerovnik učinio vjerojatnim i postojanje stečajnog razloga nesposobnosti za plaćanje u smislu odredaba čl. 6. SZ-a.
Odredbom čl. 114. st. 1. SZ-a propisano je kako je podnositelj prijedloga za otvaranje stečajnog postupka dužan platiti predujam u iznosu od 1.000,00 kuna u Fond za namirenje troškova stečajnog postupka te po nalogu suda u roku od 8 dana dodatni iznos predujma koji ne može biti viši od 20.000,00 kuna. Dakle, podnositelj prijedloga već prilikom podnošenja prijedloga mora uplatiti predujam u iznosu od 1.000,00 kuna u Fond za namirenje troškova stečajnog postupka. Osim toga, podnositelj prijedloga, dužan je, po nalogu suda, uplatiti dodatni iznos predujma koji ne može biti viši od 20.000,00 kuna.

Iz Obavijesti o osiguranju sredstava za namirenje troškova stečajnog postupka, sadržanoj u zahtjevu za provedbu skraćenoga stečajnoga postupka, proizlazi kako u konkretnom slučaju nema zaplijenjenih novčanih sredstava na ime predujma za namirenje troškova stečajnog postupka.

Uvidom u preslike naloga za plaćanje (list 132. – 133.  spisa) utvrđeno je kako je navedeni vjerovnik, 19. lipnja 2017., uplatio predujam u iznosu od 1.000,00 kuna u Fond za namirenje troškova stečajnog postupka i dodatni iznos predujma od 5.000,00 kn u skladu s rješenjem ovoga suda od 13. lipnja 2017., koje je istoga dana objavljeno na mrežnoj stranici e-oglasna ploča ovoga suda.

	S obzirom na to da je navedeni vjerovnik u roku 45 dana od dana objave oglasa (koji je u konkretnom slučaju objavljen 2. ožujka 2017.) predložio otvaranje stečajnoga postupka nad dužnikom, te je, po pozivu suda, predujmio sredstva za namirenje troškova postupka u zatraženom iznosu, to je, uzevši u obzir navedeno, na temelju odredaba čl. 433. SZ-a, odlučeno kao u izreci ovog rješenja.

Podredno se napominje kako će sud, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.
U Zagrebu 3. srpnja 2017.
SUDAC
mr.sc. Ivana Koštarić Fegeš, v.r.

UPUTA O PRAVNOM LIJEKU
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana od dostave rješenja, a ulaže se putem ovog suda u 2 primjerka za sud i po 1 za svaku protivnu stranku. 

Za točnost otpravka - ovlašteni službenik
Petra Čiček

